KLASA: P-325/23

URBROJ: 711-02-01/06-2024-3

Zagreb, 21. listopada 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Natalije Antić Bijelac**, **direktorice trgovačkog društva POSLOVNA ZONA PETRINJA d.o.o. za izgradnju, organizaciju i upravljanje poslovnim zonama do 04. srpnja 2022. godine,** dana 4. prosinca 2023.g., donosi sljedeću

**ODLUKU**

**Obustavlja se postupak protiv obveznice Natalije Antić Bijelac, direktorice trgovačkog društva POSLOVNA ZONA PETRINJA d.o.o. za izgradnju, organizaciju i upravljanje poslovnim zonama do 04. srpnja 2022., u predmetu pod brojem Pp-325/23, otvorenom zbog propusta da obveznica do 31. siječnja 2023. podnese imovinsku karticu povodom godišnje obveze podnošenja, s obzirom da je prestala obnašati navedenu dužnost 04. srpnja 2022. te da ne obnaša bilo koju drugu dužnost iz članka 3. ZSSI-a.**

Obrazloženje

Povjerenstvo je dana 21. studenog 2023. po službenoj dužnosti otvorilo predmet broj Pp-325/23 u odnosu na obveznicu Nataliju Antić Bijelac, vezano za okolnost nepodnošenja imovinske kartice.

Nadalje, Povjerenstvo je uvidom u Registra obveznika, utvrdilo da obveznica Natalija Antić Bijelac do 31. siječnja nije podnijela imovinsku karticu povodom godišnje obveze podnošenja za 2022. godinu.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a, slijedom čega bi Natalija Antić Bijelac povodom obnašanja dužnosti direktorice trgovačkog društva POSLOVNA ZONA PETRINJA d.o.o. za izgradnju, organizaciju i upravljanje poslovnim zonama bila obvezna postupati sukladno odredbama ZSSI-a.

Međutim, uvidom u Registar obveznika koji ustrojava i vodi Povjerenstvo, utvrđeno je da je Natalija Antić Bjelac obnašala dužnost direktorice trgovačkog društva POSLOVNA ZONA PETRINJA d.o.o. za izgradnju, organizaciju i upravljanje poslovnim zonama od 25. prosinca 2021. godine do 04. srpnja 2022. godine, kada je imenovana obveznica prestala obnašati dužnost, a o čemu Povjerenstvo nije obaviješteno od strane nadležnog tijela.

Povjerenstvo je u proteklom razdoblju u više slučajeva osobama koje su obnašale dužnosti u trenutku stupanja ZSSI-a na snagu, a kojima je u primjerenom roku nakon stupanja navedenog zakona na snagu prestao mandat na istoj funkciji, na njihov zahtjev davalo mišljenja da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon stupanja na snagu Zakona u smislu članka 8. stavka 1. ZSSI-a razriješili okolnost temeljem koje bi bili smatrani obveznicima toga Zakona.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu imale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznici ZSSI-a.

Uzimajući u obzir da je obveznica kratak vremenski period nakon stupanja na snagu ZSSI-a imala taj status, a sukladno naprijed iznesenom stajalištu Povjerenstva, ista nije u obvezi podnošenja godišnje imovinske kartice za 2022. godinu.

Člankom 46. stavkom 5. ZUP-a propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

Slijedom navedenog, odlučeno je kao u izreci ovoga akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Natalija Antić Bjelac, osobnom dostavom

2. Objava na mrežnim stranicama Povjerenstva

2. Pismohrana